Capitec-rekeninghouers moet ‘wag vir volle prentjie’Foto: Capitec/Facebook Aandeel- en rekeninghouers moet versigtig wees om voortydig besluite te neem oor hul belange by Capitec op grond van ŉ verslag wat vroeër Dinsdag oor die bank bekendgemaak is. Talle batebestuurders en kenners in die ekonomiese veld het gemaan dat hoewel Capitec in ŉ stadium tot sowat 25% van sy aandeelprys verloor het, die bank besig is om terug te veg nadat die Suid-Afrikaanse Reserwebank in ŉ kort verklaring gesê het die bank is volgens sy wete solvent, goed gekapitaliseerd en het voldoende likiditeit. Viceroy, die Amerikaanse batebestuurder en navorsingsgroep wat bekendheid verwerf het nadat hy ongerymdhede by Steinhoff gerapporteer het, het Dinsdag ŉ verslag uitgereik wat Capitec as ŉ “woekeraar” (loan shark) beskryf. In die verslag wat omstreeks 10:00 op Viceroy se webwerf geplaas het, het die groep gesê hy glo die Reserwebank en die minister van finansies moet die bank onmiddellik onder kuratorskap plaas omdat die bank geld teen hoë rentekoerse uitleen, terwyl die bank homself as ŉ mikrofinansierder voordoen. Karin Richards, ŉ aandele-ontleder, het op Twitter gemaan mense moet wag vir Capitec se volledige reaksie voordat hulle “wilde uitlatings van ŉ groep selfsugtige mark roofdiere aanvaar”. Sy het verder ook Viceroy se oproep vir kuratorskap van Capitec as “hoogs onverskillig” beskryf. Richards het gesê die verslag lyk “onregverdig histeries” en beslis vaag in dele. “Baie daarvan is gegrond op die inligting van ontevrede voormalige werknemers en hofstukke. Viceroy het self gesê groot gedeeltes van die verslag spruit uit ŉ ‘billike skattings’.” Sy het bygevoeg dat sy nie enige belange by Capitec het nie, maar hulle verdedig uit billikheid vir die hele Suid-Afrikaanse mark en die beginsel van regverdigheid. Gwen Ngwenya, hoofbedryfsbeampte van die Suid-Afrikaanse Instituut vir Rasseverhoudinge wat graag oor die ekonomie skryf, het gesê Suid-Afrika is ongelukkig tans ryp vir groepe wat poog om voordeel te trek uit die verlies aan geloofwaardigheid in die hele mark. Ngwenya meen Viceroy ry tans op die verlies aan geloofwaardigheid ná die Steinhoff-debakel, maar ook dié van McKinsey en KPMG. Prof. Jannie Rossouw, die hoof van Wits se skool van ekonomie en sakewetenskap, het aan TimesLive gesê Viceroy is tans besig om homself in ŉ posisie te plaas waar hy ŉ verslag oor enige maatskappy kan uitreik en geld uit die verslag kan maak en ook geld verdien uit die maatskappy se dalende aandeleprys. Rossouw het gesê die Viceroy-navorsingsgroep is bekend as ŉ groep kortverkopers en doen dikwels verslag oor maatskappye waarby hulle self belange het. Hy het verduidelik die groep het sy aandele verkoop voordat hy die verslag uitgereik het uit verwagting dat die aandeelprys sou daal sodat hy die aandele teen ŉ laer prys kan terugkoop en só ŉ wins kan maak. Adam Jacobs, ŉ onafhanklike ekonoom, het aan Maroela Media gesê dit is nie die eerste keer dat so iets met ŉ Suid-Afrikaanse maatskappy gebeur nie. “Ek wonder of hierdie nie dalk ŉ bietjie moedswillig is nie. Ek het geen bewyse nie, maar dit sal nie die eerste keer wees dat fopnuus oor die markte die wêreld ingestuur word sodat iemand geld kan maak nie. ŉ Mens moet vra wat is hierdie mense se motiewe? “Dit is egter belangrik om te weet dat die Reserwebank gesê het Capitec Bank voldoen aan al die nodige voorsorgvereistes,” het Jacobs bygevoeg. Capitec Bank het Dinsdag gesê hy het Viceroy se verslag bestudeer en onderneem om teen 16:00 breedvoerig daarop terugvoer te gee.